Author: Mogoňová
Last saved by: Viera Martincová
Company: UVZ SR

Dôvodová správa

Všeobecná časť

Návrh nariadenia vlády Slovenskej republiky, ktorým sa ustanovujú podrobnosti o požiadavkách na zariadenia, pri ktorých prevádzke dochádza ku kontaktu s ľudským telom a  náležitosti ich prevádzkového poriadku sa vypracoval na základe splnomocňovacieho ustanovenia § 44 písm. k) zákona č. 126/2006 Z. z. o verejnom zdravotníctve a o zmene a doplnení niektorých. 
Problematika, ktorá je predmetom úpravy nariadenia vlády, je upravená vo vyhláške Ministerstva zdravotníctva Slovenskej republiky č. 708/2002 Z. z. o hygienických požiadavkách na zariadenia, v ktorých sa vykonávajú epidemiologicky závažné činnosti. Citovanú vyhlášku zrušuje zákon č. 126/2006 Z. z. o verejnom zdravotníctve a o zmene a doplnení niektorých zákonov s účinnosťou od 1. júna 2006.
Z hľadiska obsahu návrh nariadenia vlády neprestavuje zásadnú vecnú zmenu oproti doterajšej úprave. Návrh nariadenia vlády zohľadňuje terminologickú zmenu, ktorá vyplýva z § 16 zákona č. 126/2006 Z. z. o verejnom zdravotníctve a o zmene a doplnení niektorých zákonov, t.j. zmenu názvu zariadení, v ktorých sa vykonávajú epidemiologicky závažné činnosti, na zariadenia, pri ktorých prevádzke dochádza ku kontaktu s ľudským s telom. Zmena názvu zariadení súvisí so samotným charakterom poskytovaných služieb, v súvislosti s ktorými dochádza k priamemu kontaktu s ľudským telom. Zariadeniami, pri ktorých prevádzke dochádza ku kontaktu s ľudským telom, sú podľa § 16 ods. 1 zákona č. 126/2006 Z. z. najmä kaderníctva, holíčstva, kozmetika, manikúra, pedikúra, solárium, masážny salón sauna, tetovací salón a zariadenie na poskytovanie regeneračných a kondičných služieb.
Účelom nariadenia vlády je podrobnejšie upraviť hygienické požiadavky na zariadenia, pri prevádzke ktorých dochádza ku kontaktu s ľudským telom a  v nadväznosti na úpravu v zákone č. 126/2006 Z. z. o verejnom zdravotníctve a o zmene a doplnení niektorých zákonov vytvoriť podmienky na dôsledné plnenie povinností prevádzkovateľov takýchto zariadení v záujme ochrany zdravia ľudí. Priamy kontakt pri neodborne poskytovaných úkonoch môže viesť k vzniku a šíreniu prenosných ochorení, ale i k poškodeniu zdravia zákazníkov neodbornými pracovnými postupmi. Z uvedeného dôvodu úprava požiadaviek na zariadenia, pri ktorých prevádzke dochádza ku kontaktu s ľudským telom,  je významná z hľadiska predchádzania vzniku a šíreniu prenosných ochorení.
	Návrh nariadenia vlády je v súlade s Ústavou Slovenskej republiky, so zákonom, na vykonanie ktorého sa navrhuje, s medzinárodnými zmluvami a inými medzinárodnými dokumentmi, ktorými je Slovenská republika viazaná.
	Návrh nariadenia vlády nezakladá zvýšené nároky na štátny rozpočet, rozpočty obcí alebo vyšších územných celkov; nemá finančný, ekonomický, environmentálny vplyv, vplyv na zamestnanosť ani podnikateľské prostredie.

Osobitná časť

K § 1
	Vymedzuje sa predmet úpravy v nadväznosti na splnomocňovacie ustanovenie zákona č. 126/2006 Z. z. o verejnom zdravotníctve a o zmene a doplnení niektorých zákonov.

K § 2
	Vymedzujú sa podrobnosti o základných požiadavkách na vytváranie a ochranu zdravého prostredia v prevádzkach. Ich realizácia umožní dodržiavanie určitých hygienických zásad a zásad hygienicko-epidemiologického režimu prevádzky. Vhodné dispozičné členenie dáva predpoklad členenia jednotlivých činností a oddelenia „čistých“ a „nečistých“ prevádzok. Na zásobovanie prevádzok je možné používať len vodu pitnú, musia byť vybavené zariadeniami osobnej hygieny. Požiadavky umývateľnosti a ľahkej čistiteľnosti povrchov vyplývajú z požiadaviek prevencie vzniku a šírenia prenosných ochorení.

K § 3
	Ustanovujú sa požiadavky smerujúce k ochrane zákazníkov i  personálu  pred prenikaním ultrafialového žiarenia z opaľovacích kabín do okolitého prostredia, v ktorom sa zdržiava personál a ďalšie osoby ich využívajú ako komunikačné priestory.

K § 4
	Ustanovujú sa osobitné požiadavky na zriaďovanie a prevádzkovanie sáun vzhľadom k zdravotno-hygienickej závažnosti procedúr poskytovaných v saune a v záujme ochrany zdravia užívateľov. Požiadavky smerujú k znižovaniu rizika prenosu infekčných ochorení najmä bakteriálneho a mykotického pôvodu ale  i iných  poškodení zdravia, ktoré môžu súvisieť s poskytovaním saunovania.

K § 5
	Požiadavky na pracovné postupy, prístroje, nástroje,  pomôcky a prípravky majú zabezpečiť ochranu zdravia zákazníkov i personálu, vytvoriť podmienky na predchádzanie vzniku a prenosu infekčných ochorení, intoxikáciám a ďalším poškodeniam zdravia. Používanie pomôcok a nástrojov na jednorazové použitie, resp. ich dôkladná očista, dezinfekcia a sterilizácia po každom použití je opatrenie smerujúce k zníženiu rizika prenosu infekčných ochorení. Kontrolu účinnosti sterilizačných prístrojov je nevyhnutné vykonávať s cieľom preukázania účinnosti sterilizácie pri opakovanom používaní pracovných pomôcok a nástrojov.

K § 6
	Základným predpokladom prevencie vzniku a šírenia prenosných ochorení je vykonávanie systematickej očisty a dezinfekcie pracovných plôch a ostatných plôch v prevádzkach zariadení. Osobitný dôraz sa kladie na výmenu, manipuláciu a pranie použitej bielizne tak, aby bola používaná pre každého zákazníka čistá bielizeň a aby sa zamedzilo jej znečisteniu stykom s použitou bielizňou, resp. nevyhovujúcou prepravou. Požiadavky na vyhovujúce prechodné ukladanie vznikajúceho odpadu s dôrazom na zhromažďovanie jednorazových pracovných nástrojov v pevných nepriepustných obaloch má zabrániť   možnému vzniku prenosných ochorení.

K § 7
	Požiadavka pre solária zabezpečiť výmenu ultrafialových žiaričov opaľovacieho prístroja za nové zdroje po uplynutí výrobcom stanoveného počtu prevádzkových hodín má za cieľ zabrániť poškodeniu zdravia v dôsledku používania ultrafialových žiaričov, ktoré už nezaručujú dodržanie limitov ultrafialového žiarenia uvedených v prílohe.
	Upravujú sa náležitosti prevádzkovej dokumentácie solárií, ktorá okrem prevádzkového poriadku musí obsahovať záznam o prevádzkových hodinách opaľovacieho prístroja a návod na použitie opaľovacieho prístroja. Tieto ustanovenia majú za cieľ zabezpečiť ochranu zdravia zákazníkov, nakoľko okrem pozitívneho vplyvu na zdravie môže pri nesprávnom opaľovaní v soláriách dochádzať aj k poškodeniu zdravia.

K § 8
	Úprava má za cieľ zabezpečiť zdravotnú bezchybnosť používanej vody a tým aj zamedzenie resp. zníženie rizika prenosu infekčných ochorení.

K § 9
	Upravujú sa náležitosti prevádzkového poriadku zariadenia tak, aby tento obsahoval podmienky prevádzky, zásady ochrany zdravia zákazníkov a zamestnancov, postupy  pri očiste, dezinfekcii, manipulácii s bielizňou, zdravotné kontraindikácie a zakázané úkony pri poskytovaní služieb a ďalšie náležitosti, ktoré je potrebné v zariadení dodržiavať s cieľom ochrany zdravia ľudí. 	

K § 10
	Dátum účinnosti sa navrhuje v súlade s dátumom účinnosti zákona č. 126/2006 Z. z. o verejnom zdravotníctve a o zmene a doplnení niektorých zákonov.

K prílohe
	Ustanovujú sa limity ultrafialového žiarenia, ktoré je povinný dodržiavať prevádzkovateľ solária.